**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от Десислава Танева – министър на земеделието, храните и горите**

**Относно:** Проект на Постановление на Министерския съвет за приемане на Наредба за специфичните изисквания към казеините и казеинатите, предназначени за консумация от човека

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за специфичните изисквания към казеините и казеинатите, предназначени за консумация от човека.

**Причини, които налагат приемането на акта**

В „Държавен вестник“ бр. 52 от 09.06.2020 г. е публикуван нов Закон за храните. Законът влиза в сила в деня на обнародването му в „Държавен вестник”.

Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1 се прилагат подзаконовите нормативни актове по прилагането на отменения Закон за храните, доколкото не противоречат на този закон.

Наредбата се приема на основание чл. 5 от Закона за храните.

С проекта на Постановление на Министерския съвет за приемане на Наредба за специфичните изисквания към казеините и казеинатите, предназначени за консумация от човека ще бъде отменена действащата в момента Наредба за специфичните изисквания към казеините и казеинатите, предназначени за консумация от човека, приета с Постановление № 2 на Министерския съвет от 2017 г. (обн., ДВ, бр. 4 от 2017 г.).

**Цели**

Проектът на наредба се прилага по отношение на казеини и казеинати, които са предназначени за хранителни цели, както и техните смеси.

Казеинът е един от основните протеини в млякото. Той се използва в производството на сирене, като подобряващ агент в производството на вино и като хранителна добавка. Казеините, обхванати от проекта са:

* кисел казеин за хранителни цели;
* сирищен казеин за хранителни цели;
* казеинат за хранителни цели.

С проекта на наредба се определят специфичните изисквания към:

- наименованията, състава и характеристиките на казеините и казеинатите, предназначени за консумация от човека;

- етикетирането на казеините и казеинатите, предназначени за консумация от човека;

- методите за вземане на проби и методите за анализ на казеините и казеинатите, предназначени за консумация от човека.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи/трансфери и други плащания по бюджета на Министерството на земеделието, храните и горите за 2021 г.

Проектът на акт не води до изменения в целевите стойности на показателите за изпълнение, в това число ключовите индикатори.

**Очаквани резултати от прилагането на акта**

С проекта се транспонират актове на Европейския съюз. Актуализират се и се опростяват правилата за етикетиране на казеин, когато е предназначен за консумация от човека.

Проектът предоставя на бизнес операторите информацията, която им е необходима за правилното определяне и етикетиране на казеините и казеинатите. Това е изключително важно и помага за идентифициране на алергените в храните.

Проектът ще улесни и подобри извършването на официалния контрол при производството и използването на тези продукти.

В проекта са регламентирани стандарти, приложими за казеините и казеинатите за хранителни цели, съдържание на замърсители, примеси и спомагателни вещества, както и органолептичните им характеристики.

Дадени са определения за казеини и казеинати и кога не се използват за консумация от човека.

Определени са изисквания за наименованията им, етикетирането и пускането на пазара.

Подробно са регламентирани методите за вземане на проби за целите на химичния анализ и за анализ на състава на казеините и казеинатите.

**Анализ за съответствие с правото на Европейския съюз**

С проекта на наредба се въвеждат разпоредбите на:

- Директива (ЕС) 2015/2203 на Европейския парламент и на Съвета от 25 ноември 2015 година относно сближаването на законодателствата на държавите членки във връзка с казеините и казеинатите, предназначени за консумация от човека и за отмяна на Директива 83/417/ЕИО на Съвета (ОВ, L 314 от 01.12.2015 г.);

- Първа Директива на Комисията от 15 юли 1986 година относно общностните методи за вземане на проби за химически анализ от предназначени за консумация казеини и казеинати консумация (ОВ, специално българско издание: глава 13, том 007);

- Първа Директива на Комисията oт 25 октомври 1985 година относно методите за анализ на казеини и казеинати, предназначени за консумация (ОВ, специално българско издание: глава 13, том 007).

Във връзка с това са приложени таблици на съответствието с правото на Европейския съюз.

С проекта на наредба се създават и условия за прилагането на Регламент (ЕС) № 1169/2011.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектите на постановление, наредба и доклад (мотиви), както и частичната предварителната оценка на въздействието и становището на дирекция „Модернизация на администрацията“ в Министерския съвет са публикувани за провеждане на обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения и становища от проведената обществена консултация, заедно с обосновка за неприетите предложения, ще бъде публикувана на интернет страницата на Министерството на земеделието, храните и горите и на Портала за обществени консултации.

Проектът на Постановление на Министерския съвет за приемане на Наредба за специфичните изисквания към казеините и казеинатите, предназначени за консумация от човека е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 5 от Закона за храните и чл. 8, ал. 2 от Устройствения правилник на Министерският съвет и на неговата администрация предлагам Министерският съвет да приеме приложения проект на Постановление.

|  |  |
| --- | --- |
| **Приложение:** | 1. Проект на Постановление на Министерския съвет; 2. Проект на Наредба за специфичните изисквания към казеините и казеинатите, предназначени за консумация от човека; 3. Частична предварителна оценка на въздействието; 4. Становище на дирекция „Модернизация на администрацията“ в Министерския съвет; 5. Финансова обосновка; 6. Таблици на съответствието с правото на Европейския съюз – 3 бр.; 7. Справка за отразяване на становищата, постъпили по реда на чл. 32 – 34 от УПМСНА; 8. Постъпили становища по реда на чл. 32-34 от УПМСНА; 9. Становища на Работна група 1 „Свободно движение на стоки”; 10. Становища на Работна група 7 „Земеделие”; 11. Справка за отразяване на постъпилите предложения и становища от проведената обществена консултация; 12. Постъпили предложения и становища от проведената обществена консултация; 13. Проект на съобщение за средствата за масово осведомяване. |

С уважение,

**ДЕСИСЛАВА ТАНЕВА**

*Министър*